Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 597/13/6606	Lučenec, 20.1.2014
EEČ : 2-47-10-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako matka maloletej dcéry XXXXX, nar. 09.08.2012 hoci bola právoplatným rozsudkom Okresného súdu v Lučenci č.k. 4P 49/2013 zo dňa 14.06.2013 zaviazaná k plateniu výživného na maloletú XXXXX mesačne vo výške 30 % zo sumy životného minima počnúc dňom 01.06.2013 vždy do 25-teho dňa toho ktorého mesiaca vopred do rúk otca dieťaťa XXXXX, nar. XXXXX, trvale bytom Kokava nad Rimavicou, ulica Daxnerova č. 754/22, takto uloženú povinnosť riadne, pravidelne a v plnej výške neplnila v Lučenci a inde a za obdobie od 01.06.2013 doposiaľ otcovi dieťaťa XXXXX na výživnom dlhovala celkovú sumu 162,78 €,

lebo zanikla trestnosť činu

Odôvodnenie:
	Proti obvinenej XXXXX bolo povereným príslušníkom OO PZ v Poltári, vedené trestné stíhanie  pre prečin zanedbania povinnej výživy podľa § 207 ods. 1 Tr. zák. na tom skutkovom základe, ktorý je uvedený vo výrokovej časti tohto uznesenia. 

	Po ukončení vyšetrovania poverený príslušník PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Tr. por. s poukazom na ustanovenie § 86 odsek 1 písm. a/ Tr. zák. Po preskúmaní vyšetrovacieho spisu som zistila, že predmetný návrh je dôvodný.

	Obvinená XXXXX vo svojej výpovedi uviedla, že si je vedomá toho, že má vyživovaciu povinnosť voči maloletej XXXXX, ktorá bola zverená do starostlivosti svojmu otcovi XXXXX. Vie o tom, že mu má platiť výživné mesačne sumou 30 % zo sumy životného minima. Uviedla, že výživné neplatila preto, lebo nemala zamestnanie, avšak v súčasnosti už pracuje a bude sa snažiť vyživovaciu povinnosť plniť pravidelne.  Vo svojom výsluchu dňa 10.01.2014 uviedla, že svojmu bývalému  druhovi XXXXX dňa 27.12.2013 zaslala šekovou poukážkou sumu 50,- €  a dňa 10.01.2014 mu zaslala sumu 113,- €. Celkovo mu teda vyplatila na výživné sumu 163,- €, čím vyplatila všetko dlžné výživné od júna 2013 vrátane bežného výživného za december 2013.

 Výpoveď obvinenej potvrdil svedok - poškodený XXXXX.  Tento uviedol, že mu obvinená šekovou poukážkou na dvakrát zaslala spolu sumu 163,- €. 
	
Skutočnosť, že obvinená dodatočne splnila svoju vyživovaciu povinnosť preukazujú aj  fotokópie poštových poukazov na čísle listu 22 vyšetrovacieho spisu. 

Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 

Keďže obvinená XXXXX využila možnosť ustanovenia § 86 odsek 1 písmeno a/ Trestného zákona a v priebehu skráteného vyšetrovania dodatočne splnila svoju vyživovaciu povinnosť, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka